DSB er på vej med det elektroniske rejsekort til Østjylland.

Annonce

Det elektroniske rejsekort kommer nu også til Østjylland.

Søndag 1. juli åbner DSB for kunder med rejsekort i alle sine tog i hele Danmark, og dermed også Østjylland.

120.000 kunder på Sjælland og i Hovedstaden har allerede skiftet papir og papbillet ud med det elektroniske rejsekort, der giver kunderne en fælles adgangsbillet til den kollektive trafik på Sjælland. Men DSB er nu klar til også at åbne for kunder Vest for Storebælt. Togkunder, der bruger Arrivas tog i Jylland dog må vente til senere på året. Og for togkunderne på Odderbanen og buskunderne i Midt og Østjylland er der endnu ikke en dato for, hvornår de kan bruge rejsekort.

I anledning af den forestående åbning for rejsekorttrafikken inviterer DSB til åbent hus på Aarhus Banegård torsdag 21. juni.

Her vil DSB fortælle om rejsekortets muligheder, om priserne på rejsekortet og om, hvordan kunderne selv får mere at vide og selv bestiller sig et rejsekort.

»Vi har gode erfaringer med at byde indenfor til åbent hus-arrangementer. Vi har på Sjælland oplevet, at kunderne møder op og har en lang række spørgsmål, som vi så kan give dem svar på. Vi oplever, at kunderne er meget interesserede i hvad rejsekortet er, og om det passer til den enkeltes rejsebehov,« forklarer chef for Salgs og Informationskanaler hos DSB, Anne Mette Koch, der håber, at østjyderne vil møde op med alle deres spørgsmål.

Siden den spæde opstart med 1000 testkunder i 2008 er der gået fire år. Rejsekortet har i den periode oplevet kritik, men også en stadig større tilslutning:

Lige nu skifter mere end 1000 nye kunder hver uge til rejsekort. På Sjælland har rejsekort fx allerede overhalet DSB-klippekortet. Anne Mette Koch føler sig derfor sikker på, at kunderne i Østjylland også vil tage rejsekortet til sig med tiden.